Hou mekaar naby | Netwerk24
Deur Stephan Joubert 28 November 2019 00:00
" 'n Mens moet nooit sê: Fonteintjie, ek sal nooit weer uit jou drink nie.' " So lui 'n bekende spreuk. Anders gesê: Moenie brûe tussen jou en ander verbrand nie. Dit is nie wys nie.
Iemand vertel onlangs dat jarelange vriende, wat pas geëmigreer het, hulle nie toe kom groet het nie. Hulle slaan blykbaar 'n nuwe blaadjie om in die groen weivelde daar oorkant. Daarom het hulle nie meer "ou" vriende nodig nie. Fout!
Nie een van ons is gebruiksartikels nie. Die Here se opdrag is dat ons mekaar moet bystaan en ondersteun. Ons het nie iewers 'n lisensie gekry om mekaar te gebruik en dan eenkant toe te skuif nie. Van ons kant af doen ons dit nie met ander nie. Op ons eie unieke maniere help ons mekaar. Ons dra graag 'n las vir iemand anders. Ons bid gereeld vir ander. Ons rol klippe uit die pad voor mekaar. Ons gee én ons gee om.